L-esportazzjonijiet tal-UE lejn il-Vjetnam se jiġu ntaxxati inqas minn għada, l-1 ta' Awwissu. Dan huwa l-effett immedjat tad-dħul fis-seħħ tal-ftehim kummerċjali bejn l-UE u l-Vjetnam li fl-aħħar mill-aħħar se jneħħi d-dazji fuq 99 % tal-oġġetti kollha nnegozjati bejn iż-żewġ naħat. In-negozju fil-Vjetnam se jsir ukoll aktar faċli għall-kumpaniji Ewropej: issa se jkunu jistgħu jinvestu u jikkompetu għal kuntratti tal-gvern b'opportunitajiet indaqs mal-kompetituri lokali tagħhom. Taħt il-ftehim il-ġdid, il-benefiċċji ekonomiċi jimxu id f'id mal-garanziji tar-rispett għad-drittijiet tax-xogħol, il-protezzjoni tal-ambjent u l-Ftehim ta' Pariġi dwar il-klima, permezz ta' dispożizzjonijiet b'saħħithom, legalment vinkolanti u infurzabbli, dwar l-iżvilupp sostenibbli. Il-President tal-Kummissjoni Ewropea, Ursula von der Leyen, qalet: “L-ekonomija Ewropea issa teħtieġ kull opportunità biex terġa' ġġib is-saħħa tagħha wara li faqqgħet il-kriżi tal-coronavirus. Il-ftehimiet kummerċjali, bħal dak li qed isir effettiv illum mal-Vjetnam, joffru lill-kumpaniji tagħna l-opportunità li jaċċessaw swieq emerġenti ġodda u joħolqu impjiegi għall-Ewropej. Nemmen bis-sħiħ li dan il-ftehim se jsir ukoll opportunità għan-nies tal-Vjetnam biex igawdu ekonomija aktar sinjura u jixhdu bidla pożittiva u drittijiet aktar b'saħħithom bħala ħaddiema u ċittadini f'pajjiżhom.” Il-Kummissarju għall-Kummerċ Phil Hogan, ikkummenta: “Il-Vjetnam issa huwa parti minn klabb ta' 77 pajjiż li qed jagħmlu kummerċ mal-UE taħt kundizzjonijiet preferenzjali miftiehma bilateralment. Il-ftehim isaħħaħ ir-rabtiet ekonomiċi tal-UE mar-reġjun dinamiku tal-Asja tax-Xlokk u għandu potenzjal ekonomiku importanti li se jikkontribwixxi għall-irkupru wara l-kriżi tal-coronavirus. Iżda juri wkoll kif il-politika kummerċjali tista' tkun forza għall-ġid. Il-Vjetnam diġà għamel sforz kbir biex itejjeb ir-rekord tiegħu tad-drittijiet tax-xogħol bis-saħħa tat-taħdidiet kummerċjali tagħna u, jien fiduċjuż, li se jkompli bir-riformi l-aktar meħtieġa tiegħu.” Il-Ftehim bejn l-UE u l-Vjetnam huwa l-aktar ftehim kummerċjali komprensiv li l-UE kkonkludiet ma' pajjiż li qed jiżviluppa. Huwa jieħu kont sħiħ tal-ħtiġijiet ta' żvilupp tal-Vjetnam billi jagħti lill-Vjetnam perjodu itwal ta' 10 snin biex jelimina d-dazji tiegħu fuq l-importazzjonijiet tal-UE. Madankollu, ħafna prodotti importanti ta' esportazzjoni tal-UE bħal prodotti farmaċewtiċi, kimiċi jew makkinarju diġà se jgawdu minn kundizzjonijiet ta' importazzjoni ħielsa mid-dazju sa mid-dħul fis-seħħ. Prodotti agroalimentari bħal laħam taċ-ċanga jew żejt taż-żebbuġa mhu se jkollhom l-ebda tariffa fi żmien tliet snin, filwaqt li prodotti tal-ħalib, frott u ħaxix, f'perjodu massimu ta' ħames snin. Dispożizzjonijiet komprensivi dwar il-kooperazzjoni sanitarja u fitosanitarja se jippermettu li jittejjeb l-aċċess għas-suq għall-kumpaniji tal-UE permezz ta' proċeduri aktar trasparenti u rapidi. Fih ukoll dispożizzjonijiet speċifiċi biex jiġu indirizzati l-ostakli regolatorji għall-esportazzjonijiet tal-karozzi tal-UE u jagħti protezzjoni mill-imitazzjoni lil 169 prodott tal-ikel u tax-xorb Ewropej tradizzjonali (bħall-ġobon Roquefort, inbejjed ta' Jerez u Porto, Irish Cream spirit jew Prosciutto di Parma) rikonoxxuti bħala Indikazzjonijiet Ġeografiċi. Fl-istess ħin, il-ftehim kummerċjali jesprimi impenn qawwi miż-żewġ naħat favur l-ambjent u d-drittijiet soċjali. Huwa jistabbilixxi standards għoljin ta' protezzjoni tax-xogħol, ambjentali u tal-konsumatur u jiżgura li ma jkunx hemm “ġirja lejn l-aktar livell baxx” biex jiġi promoss il-kummerċ jew jiġi attirat l-investiment. Taħt il-ftehim, iż-żewġ partijiet impenjaw ruħhom li jirratifikaw u jimplimentaw it-tmien Konvenzjonijiet fundamentali tal-Organizzazzjoni Internazzjonali tax-Xogħol (ILO), u jirrispettaw, jippromwovu u jimplimentaw b'mod effettiv il-prinċipji tal-ILO dwar id-drittijiet fundamentali fuq il-post tax-xogħol; jimplimentaw il-Ftehim ta' Pariġi, kif ukoll ftehimiet ambjentali internazzjonali oħra, u jaġixxu favur il-konservazzjoni u l-ġestjoni sostenibbli tal-organiżmi selvaġġi, il-bijodiversità, il-forestrija u s-sajd; u jinvolvu lis-soċjetà ċivili indipendenti fil-monitoraġġ tal-implimentazzjoni ta' dawn l-impenji miż-żewġ naħat. Il-Vjetnam diġà għamel progress fuq dawn l-impenji billi, f'Ġunju 2019, irratifika l-Konvenzjoni 98 tal-ILO dwar in-negozjar kollettiv u f'Ġunju 2020 il-Konvenzjoni 105 tal-ILO dwar ix-xogħol furzat. Huwa adotta wkoll Kodiċi dwar ix-Xogħol rivedut f'Novembru 2019 u kkonferma li kien ser jirratifika l-Konvenzjoni fundamentali tal-ILO li fadal dwar il-libertà ta' assoċjazzjoni* sal-2023. Il-Ftehim kummerċjali jinkludi wkoll rabta istituzzjonali u legali mal-Ftehim ta' Sħubija u Kooperazzjoni bejn l-UE u l-Vjetnam, li jippermetti azzjoni xierqa f'każ ta' ksur serju tad-drittijiet tal-bniedem. Id-dħul fis-seħħ tal-ftehim kummerċjali kien ippreċedut mill-approvazzjoni tiegħu mill-Istati Membri tal-UE fil-Kunsill u l-firma tiegħu f'Ġunju 2019, u l-approvazzjoni tal-Parlament Ewropew fi Frar 2020. Informazzjoni ġenerali Il-Vjetnam huwa t-tieni l-akbar sieħeb kummerċjali tal-UE fl-Assoċjazzjoni tan-Nazzjonijiet tax-Xlokk tal-Asja (Association of Southeast Asian Nations, ASEAN) wara Singapor, bil-kummerċ fil-merkanzija b'valur ta' EUR 45.5 biljun fis-sena fl-2019 u EUR 4 biljun ta' kummerċ fis-servizzi (2018). L-esportazzjonijiet ewlenin tal-UE lejn il-Vjetnam huma prodotti b'teknoloġija avvanzata, inkluż makkinarju u tagħmir elettriku, inġenji tal-ajru, vetturi, u prodotti farmaċewtiċi. L-esportazzjonijiet ewlenin tal-Vjetnam lejn l-UE huma prodotti elettroniċi, xedd tas-saqajn, tessuti u ħwejjeġ, kif ukoll kafè, ross, frott tal-baħar, u għamara. B'total ta' stokk ta' investiment dirett barrani ta' EUR 7.4 biljun (2018), l-UE hija wieħed mill-akbar investituri barranin fil-Vjetnam. Il-biċċa l-kbira tal-investimenti tal-UE huma fl-ipproċessar industrijali u fil-manifattura. Il-Ftehim mal-Vjetnam huwa t-tieni ftehim kummerċjali li l-UE kkonkludiet ma' Stat Membru tal-ASEAN, wara l-ftehim reċenti ma' Singapore. Huwa jirrappreżenta pass importanti fl-impenn tal-UE mal-Asja, li jiżdied mal-ftehimiet diġà eżistenti mal-Ġappun u r-Repubblika tal-Korea. Għal aktar informazzjoni Memo: Il-Kummerċ bejn l-UE u l-Vjetnam Ftehim kummerċjali bejn l-UE u l-Vjetnam - sit web speċifiku Skedi informattivi: benefiċċji tal-ftehim kummerċjali bejn l-UE u l-Vjetnam, agrikoltura, standards u valuri Eżempji ta' kumpaniji Ewropej żgħar li jagħmlu n-negozju mal-Vjetnam illum Kummerċ fil-belt tiegħek: Skedi informattivi dettaljati dwar il-kummerċ tal-pajjiżi individwali kollha tal-UE mal-Vjetnam Infografika Aġġornat fit-03/08/2020, fl-16:40.